  Майя Бывальцева Быдэ вуонлы сӥзем Эру шулдыръяськон ортчоз 29-тӥ пӧсьтолэзе Шаркан ёросысь Зар-Вишур гуртын. Ужрадэ Удмуртиысь сяна, Татарстанысь но Башкириысь егитъёс пыриськозы. Иворъёсъя «Удмуртия» агентстволы со сярысь вераз удмурт егитъёслэн «Шунды» огазеяськонзылэн кивалтӥсез Ольга Тронина. Ужрад ортчытӥське удмуртъёслэсь вашкала сям-йылолъёссэс туала улонэ пыртон, удмуртъёслэсь лулчеберетъя кылёсбурзэс гажан но дунъян мылкыд пыӵатон, егитъёсты ог-огенызы тодматон вылысь. «Нырысь ик командаослы квест-шудон луоз. Егитъёс йӧскалык лулчеберетэз, удмурт сям-йылолъёсты тодэмзэс возьматозы. Собере нимысьтыз ӵошатсконъёс луозы паръёслы — командысь ныллы но пилы нимысьтыз эскеронъёс луозы. Конкурс «Кык дыдыкъёс» нимаське. Кылсярысь, пияш но нылаш китӥзы кутскыса, карнанэн но ведраосын ошмес доры бызёзы. Берен нылаш ву вайыны кулэ. Со сяна, пу вандон но пильылон, черсон, пыжен уян, удмурт эктон луозы, оглом куать пӧртэм эскеронъёсты ортчозы», — вераз «Шунды» огазеяськонлэн кивалтӥсез. Чакланъёсъя, Эру шулдыръяськонэ ог дасо команда, 100 пала адями люкаськоз. «Эру шулдыръяськон Удмуртиын трос аръёс радъяськылэ ни. Кылем арын со Шаркан ёросысь Зар-Вишур гуртын ортчиз, ваньзылы кельшиз, соин ик соос туэ но куноосты пумитаны мылкыд каризы. Туж шумпотӥськомы, таяз арын мукет улосвылъёсын улӥсь удмуртъёс но ужрадэ пыриськыны мылкыд каризы шуыса», — вераз Ольга Тронина. Вожвылъяськонъёсын вормисьёсты дипломъёсын но дуно кузьымъёсын пусъёзы. Тегъёс: Мерлык Лулчеберет Шаркан егитъёс Удмуртия удмуртъёс праздникъёс  